Dôvodová správa

Všeobecná časť 

Ustanovenie § 7 ods. 7  zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov splnomocňuje vládu Slovenskej republiky na vydávanie indikátorov kvality, ktoré budú slúžiť na monitoring vybraných oblastí poskytovania zdravotnej starostlivosti.
	Návrh nariadenia vlády obsahuje vo svojej prílohe indikátory kvality poskytovania zdravotnej starostlivosti (ich názov a popis), označenie druhu poskytovateľa zdravotnej starostlivosti, ktorý bude indikátorom kvality hodnotený, označenie oblasti zdravotnej starostlivosti, na ktorej hodnotenie indikátor kvality slúži, úroveň indikátora kvality a prípustná odchýlka, určenie časového obdobia, za ktoré bude indikátor kvality hodnotený a označenie zdroja údajov, z ktorých bude indikátor kvality spracovaný.
	Indikátory kvality predstavujú nový inštitút na hodnotenie poskytovania zdravotnej starostlivosti.
Návrh nariadenia vlády je v súlade s Ústavou Slovenskej republiky, s inými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná.
Návrh nariadenia vlády si nevyžiada zvýšené finančné nároky na štátny rozpočet a rozpočty obcí a samosprávnych krajov; nebude mať dopad na zamestnanosť a tvorbu pracovných miest. 

Osobitná časť 

K § 1 
V nadväznosti na splnomocňovacie ustanovenia sa definuje obsah úpravy nariadenia vlády.

K § 2 
Navrhuje sa, aby nariadenie vlády nadobudlo účinnosť v rovnakom termíne ako ustanovenie § 7 ods. 7 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov.